Mai Henriksen (KF), 2011-11-24:
De studerende, som er gået i gang med en faglig uddannelse, skal også kunne få en praktikplads, og derfor valgte Konservative konstruktivt at gå med i aftalen med regeringen, Enhedslisten, Venstre og Dansk Folkeparti.
Det er altså en bred aftale.
Dermed har vi taget et stort skridt i den rigtige retning.
Danmarks faglærte er dygtige, og deres viden er en afgørende forudsætning for, at vores virksomheder fortsat kan skabe vækst.
Derfor er det også meget vigtigt for os, at vi fortsat uddanner dygtigt faglærte, og det kræver altså gode praktik- og uddannelsesmuligheder.
Med den her aftale har vi altså ikke løst hele problematikken, men vi har taget et stort skridt i den rigtige retning.
De studerende, som er gået i gang med en faglig uddannelse, skal også kunne få en praktikplads, og det har aldrig været hensigten, at man skal bruge 1 år på grundforløbet, for at det så skal være spildt, hvis man ikke får en praktikaftale i hus.
Derfor er jeg egentlig glad for, at der også er blevet lavet flere skolepraktikpladser med den her aftale.
For selv om det mest optimale havde været, at alle praktikpladser havde ligget i den private sektor, må vi også erkende, at efterspørgslen ikke er til det på nuværende tidspunkt, men at den også vil komme igen, forhåbentlig inden for kort tid. Så er der jo også rigtig mange håndværkere, som går på pension i løbet af de næste år.
Det er 20.000 faglærte inden for de næste 5-10 år, og derfor vil det blive sværere og sværere at få kvalificeret arbejdskraft, hvis ikke vi griber ind.
Det er simpelt hen hjælp til selvhjælp, fordi det sikrer, at vi har dygtige svende, dygtig faglært arbejdskraft, om 5-10 år.
Det buldrer ikke af sted, som det gjorde for bare år tilbage, og derfor vil jeg også sige, at jeg og De Konservative har været meget opmærksomme på, at vi ikke skulle forhandle en aftale på plads, som ville lægge store begrænsninger på vores erhvervsliv.
Vi har øget AER-bidraget, nuvel, så arbejdsgiverne kommer til at betale lidt mere, helt nøjagtig 389 kr. pr. elev, men det er fortsat en tålelig omkostning for erhvervslivet.
Langt værre ville det være blevet, hvis det oprindelige forslag om sociale klausuler var blevet vedtaget.
I det stod det nemlig detaljeret beskrevet, hvordan sociale klausuler kunne blive anvendt.
Men samtidig var det så løst formuleret, at det kunne være ensbetydende med et meget, meget stramt krav – et stramt krav, som ville betyde, at kun de store virksomheder kunne komme til at byde på opgaver i offentlige udbud.
Det vil skævvride konkurrencen, hvis det kun er store virksomheder, der kan komme ind og byde.
Så det er vores vurdering, at med den nuværende økonomiske situation skal vi passe på med at stramme skruen for hårdt.
For Konservative har det derfor været en topprioritet, at de mulige sociale klausuler, der vil blive lavet, ikke skal ramme vores små virksomheder, men at de kun skal være aktuelle for store virksomheder i forbindelse med store offentlige udbud, store offentlige opgaver.
Jeg er meget tilfreds med, at der i Børne- og Undervisningsministeriet nu bliver nedsat en tværministeriel arbejdsgruppe, for så får vi jo netop kigget på, hvordan vi får skabt en ubureaukratisk og ikke mindst omkostningseffektiv brug af de her klausuler.
Det her lovforslag gør det også mere fleksibelt at tage en lærling, og det er jeg rigtig glad for.
Det er ikke blevet nævnt af så mange ordførere, men det er ganske vigtigt.
Så kunne man i forbindelse med de her regionale praktikpladscentre spørge, om det ikke er et forslag, der er set før, altså at en virksomhed eksempelvis kan få en lærling ind til et enkelt forløb frem for at skulle tilbyde et fuldt forløb.
Jo, det er det nok, vil de fleste ude i salen så tænke.
Er det ikke blevet fremsat som forslag på Konservatives sommergruppemøde?
Det kan jeg fuldstændig bekræfte at det selvfølgelig er.
I dag er der mange virksomheder, som holder sig tilbage fra at tage en lærling, fordi de kun kender til den traditionelle måde at tage lærlinge ind på, nemlig sådan at man skal have dem i en 4-årig periode.
Men der er jo andre måder.
Der er andre fleksible måder med kortere uddannelsesaftaler, hvor lærlingene altså er i flere virksomheder.
Derfor er det også vigtigt, at man tager et opgør med de her myter om, at det er besværligt at tage lærlinge.
Derfor er jeg rigtig tilfreds med, at Konservative faktisk fik videreført en kampagne, som skal give virksomheder lettere og bedre adgang til oplysninger om at ansætte elever, og derfor kan vi fuldt ud støtte op om det her lovforslag.